Document ID: 32001R0299

Κανονισμός (ΕΚ) αριθ. 299/2001 του Συμβουλίου
της 12ης Φεβρουαρίου 2001
για την επιβολή οριστικού δασμού αντιντάμπινγκ στις εισαγωγές υπερμαγγανικού καλίου καταγωγής Λαϊκής Δημοκρατίας της Κίνας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), και ιδίως το άρθρο 11 παράγραφος 2 και 6,
την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
1. ΠΡΟΗΓΟΥΜΕΝΕΣ ΕΡΕΥΝΕΣ
1.1. Έρευνες όσον αφορά τη Λαϊκή Δημοκρατία της Κίνας
(1) Με τον κανονισμό (ΕΟΚ) αριθ. 1531/88(2) το Συμβούλιο επέβαλε οριστικό δασμό αντιντάμπινγκ στις εισαγωγές υπερμαγγανικού καλίου καταγωγής Λαϊκής Δημοκρατίας της Κίνας (εφεξής "Κίνα"). Το ποσό του δασμού που επιβλήθηκε, ισούται με τη διαφορά ανάμεσα στην τιμή, καθαρή ανά χιλιόγραμμο, για προϊόν ελεύθερο στα κοινοτικό σύνορα, μη εκτελωνισμένο, και το ποσό των 2,25 ECU, είτε με το 20 % της τιμής αυτής, ανάλογα με το πιο από τα δύο ποσά είναι το υψηλότερο.
(2) Το 1994, μετά από μια επανεξέταση βάσει των άρθρων 14 παράγραφος 1 και 15 παράγραφος 3 του κανονισμού (ΕΟΚ) αριθ. 2423/88(3), το Συμβούλιο, με τον κανονισμό (ΕΚ) αριθ. 2819/94(4), επέβαλε οριστικό δασμό αντιντάμπινγκ στις εισαγωγές υπερμαγγανικού καλίου καταγωγής Κίνας, ύψους 1,26 ECU ανά χιλιόγραμμο.
1.2. Έρευνες όσον αφορά άλλες χώρες
(3) Τον Απρίλιο 1997 κινήθηκε έρευνα αντιντάμπινγκ για τις εισαγωγές υπερμαγγανικού καλίου καταγωγής Ινδίας και Ουκρανίας. Με τον κανονισμό (ΕΚ) αριθ. 1507/98(5) επιβλήθηκαν οριστικοί δασμοί αντιντάμπινγκ 5,6 % και 36,2 % αντίστοιχα στις εισαγωγές από αυτές τις χώρες.
2. ΤΡΕΧΟΥΣΑ ΕΡΕΥΝΑ
2.1. Αιτήσεις για επανεξέταση
(4) Τον Απρίλιο 1999, η Επιτροπή δημοσίευσε ανακοίνωση για την επικείμενη λήξη ισχύος(6) των μέτρων αντιντάμπινγκ που είχαν επιβληθεί στις εισαγωγές υπερμαγγανικού καλίου καταγωγής Κίνας. Στις 12 Ιουλίου 1999, το Ευρωπαϊκό Συμβούλιο των Ομοσπονδιών Χημικής Βιομηχανίας (CEFIC) υπέβαλε αίτηση για την επανεξέταση αυτών των μέτρων δυνάμει του άρθρου 11 παράγραφος 2 του κανονισμού (ΕΚ) αριθ. 384/96 (εφεξής "ο βασικός κανονισμός").
(5) Η αίτηση υποβλήθηκε εξ ονόματος του μοναδικού κοινοτικού παραγωγού, που αντιπροσωπεύει έτσι το σύνολο της κοινοτικής παραγωγής υπερμαγγανικού καλίου. Η αίτηση στηρίχτηκε στο επιχείρημα ότι η λήξη ισχύος των μέτρων μπορεί να καταλήξει πιθανώς στη συνέχιση ή στην εκ νέου εμφάνιση του ντάμπινγκ και της ζημίας που έχει προκληθεί στον κοινοτικό κλάδο παραγωγής.
2.2. Ανακοίνωση για την έναρξη διαδικασίας
(6) Αφού καθόρισε, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία για την έναρξη επανεξέτασης, η Επιτροπή κίνησε έρευνα δυνάμει του άρθρου 11 παράγραφος 2 του βασικού κανονισμού(7).
2.3. Περίοδος έρευνας
(7) Η έρευνα για το ενδεχόμενο να συνεχιστεί ή να εμφανιστεί εκ νέου το ντάμπινγκ κάλυψε την περίοδο από την 1η Οκτωβρίου 1998 έως τις 30 Σεπτεμβρίου 1999 (εφεξής η "ΠΕ"). Η εξέταση των τάσεων όσον αφορά το ενδεχόμενο της εκ νέου εμφάνισης της ζημίας κάλυψε την περίοδο από το 1995 μέχρι το τέλος της ΠΕ (η υπό εξέταση περίοδος).
2.4. Μέρη που αφορά η έρευνα
(8) Ο αιτών κοινοτικός παραγωγός, οι εξαγωγείς και οι παραγωγοί-εξαγωγείς στην Κίνα, οι εισαγωγείς που είναι γνωστό ότι ενδιαφέρονται, και οι αντιπρόσωποι της χώρας εξαγωγής ενημερώθηκαν επισήμως σχετικά με την έναρξη της επανεξέτασης. Εστάλησαν ερωτηματολόγια σε όλα αυτά τα μέρη και στα μέρη που αναγγέλθηκαν εντός της προθεσμίας που καθορίστηκε στην ανακοίνωση για την έναρξη. Επιπλέον, ο συνεργαζόμενος παραγωγός στις Ηνωμένες Πολιτείες, που είχαν επιλεγεί ως ανάλογη χώρα, ενημερώθηκε σχετικά και έλαβε ερωτηματολόγιο. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους.
(9) Ο αιτών κοινοτικός παραγωγός απάντησε στο ερωτηματολόγιο, καθώς και ένας εισαγωγέας. Επιπλέον, δύο ανεξάρτητοι μεταπωλητές γνωστοποίησαν γραπτώς τις απόψεις τους.
(10) Ο παραγωγός στην ανάλογη χώρα απάντησε επίσης στο ερωτηματολόγιο.
(11) Όσον αφορά την χώρα εξαγωγής, κανένας εξαγωγέας ή παραγωγός-εξαγωγέας δεν συνεργάστηκε με την έρευνα.
2.5. Επαλήθευση των πληροφοριών που υποβλήθηκαν
(12) Ζητήθηκαν και επαληθεύθηκαν όλες οι πληροφορίες που κρίθηκαν αναγκαίες για να εξεταστεί το ενδεχόμενο συνέχισης ή εκ νέου εμφάνισης του ντάμπινγκ και της ζημίας, καθώς και για να καθοριστούν τα συμφέροντα της Κοινότητας. Πραγματοποιήθηκε επίσκεψη επαλήθευσης στις εγκαταστάσεις του μοναδικού κοινοτικού παραγωγού, Industrial Química del Nalón SA-IQN, Oviedo, Ισπανία.
(13) Τα ενδιαφερόμενα μέρη είχαν την ευκαιρία να ζητήσουν ακρόαση, αλλά δεν υποβλήθηκε τέτοια αίτηση.
3. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
3.1. Περιγραφή του υπό εξέταση προϊόντος
(14) Το υπό εξέταση προϊόν είναι το ίδιο με εκείνο που αφορούσαν οι προηγούμενες έρευνες, δηλ. υπερμαγγανικό κάλιο το οποίο έχει χημικό τύπο KMnO4. Το υπερμαγγανικό κάλιο υπάγεται στον κωδικό ΣΟ 28416100, και είναι μια ένωση μαγγανίου, καλίου και οξυγόνου, για την παρασκευή του οποίου απαιτούνται δύο βασικές πρώτες ύλες: η καυστική ποτάσα (KOH) και το διοξείδιο του μαγγανίου ή το μετάλλευμα πυρολουσίτη (MnO2). Το προϊόν διατίθεται σε τρεις ποιότητες τεχνικής καθαρότητας (KMnO4 βαθμού καθαρότητας 97-98 %, υπό μορφή κρυσταλλικής σκόνης), καθαρότητας ελεύθερης ροής (που περιέχει αντισυσσωματικό) και φαρμακευτικής καθαρότητας (KMnO4 ελάχιστου βαθμού καθαρότητας 99 %, υπό μορφή κρυστάλλων). Όλες οι ποιότητες παρουσιάζουν τις ίδιες βασικές φυσικές (κρυσταλλικές) και χημικές ιδιότητες. Συνήχθη επομένως το συμπέρασμα ότι, για τους σκοπούς της έρευνας, όλες αυτές οι ποιότητες πρέπει να θεωρηθούν ως ένα και το αυτό προϊόν.
(15) Το υπερμαγγανικό κάλιο είναι ισχυρή οξειδωτική ουσία για την επεξεργασία του πόσιμου ύδατος, την κατεργασία των αποβλήτων υδάτων, την μεταποίηση χημικών και φαρμακευτικών προϊόντων, την υδατοκαλλιέργεια, τον εξευγενισμό μετάλλων, τον επιφανειακό καθαρισμό μετάλλων, ως απολυμαντικό στις κτηνιατρικές και γεωργικές δραστηριότητες, για τον καθαρισμό αερίων, ως αποσμητικό για τα βιομηχανικά αέρια, για τη λεύκανση και την ειδική επεξεργασία στα κλωστοϋφαντουργικά, για την απολύμανση σε ραδιενεργούς χώρους, για τον καθαρισμό στροβιλοκινητήρων αερίου και για τον καθαρισμό του αέρα στα υποβρύχια.
3.2. Ομοειδές προϊόν
(16) Το υπερμαγγανικό κάλιο που παράγεται και πωλείται στην εγχώρια αγορά στις ΗΠΑ και εκείνο που εξάγεται στην Κοινότητα από την Κίνα καθώς και το προϊόν που παράγεται και πωλείται από τον κοινοτικό κλάδο παραγωγής στην κοινοτική αγορά, έχουν πράγματι παρόμοια φυσικά χαρακτηριστικά και χρήσεις και έτσι θεωρήθηκαν ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.
4. ΣΥΝΕΧΙΣΗ Η ΕΚ ΝΕΟΥ ΕΜΦΑΝΙΣΗ ΤΩΝ ΠΡΑΚΤΙΚΩΝ ΝΤΑΜΠΙΝΓΚ
4.1. Γενικά θέματα
(17) Τα στατιστικά στοιχεία της Eurostat δείχνουν ότι ήταν πολύ χαμηλό το επίπεδο των εισαγωγών υπερμαγγανικού καλίου από την Κίνα, δηλαδή 30 τόνοι το 1998 και 23 τόνοι την ΠΕ. Ωστόσο, τα στατιστικά στοιχεία για τις κινεζικές εξαγωγές (αιτιολογική σκέψη 44) δείχνουν υψηλότερο όγκο 450 τόνων το 1998 και το προηγούμενο έτος. Όσον αφορά αυτήν τη διαφορά, και επειδή υπήρξε παντελής άρνηση συνεργασίας από τους Κινέζους εξαγωγείς ή παραγωγούς-εξαγωγείς, υπάρχει ισχυρό ενδεχόμενο καταστρατήγησης των δασμών που εφαρμόζονται με το να δηλωθεί το κινεζικό προϊόν ως καταγωγής ορισμένων άλλων χωρών.
(18) Όσον αφορά την πιθανότητα να συνεχιστεί το ντάμπινγκ, εξετάστηκε αν ασκούνται πρακτικές ντάμπινγκ στις εξαγωγές από την εν λόγω χώρα στην Κοινότητα. Αυτό έγινε με το επιχείρημα ότι αν ασκείται σήμερα πρακτική ντάμπινγκ, τότε είναι εύλογο να θεωρηθεί ότι αυτό το ντάμπινγκ θα συνεχιστεί στο μέλλον.
(19) Σχετικά με την εξέταση του ενδεχομένου να εμφανιστεί εκ νέου το ντάμπινγκ στην περίπτωση αναστολής των μέτρων, εξετάστηκε αν ήταν πιθανό να ασκηθεί εκ νέου ντάμπινγκ στο μέλλον καθώς και αν αυτό το ντάμπινγκ θα αφορούσε σημαντικές ποσότητες. Το ενδεχόμενο μελλοντικού ντάμπινγκ εξετάστηκε σε σχέση με τις εξαγωγές από την εν λόγω χώρα προς τρίτες χώρες και το θέμα του όγκου αναλύθηκε με βάση όλες τις σχετικές εξελίξεις της αγοράς, τόσο της εγχώριας όσο και της εξαγωγικής.
(20) Επειδή στόχος επανεξέτασης τέτοιου είδους είναι να εξετάσει το ενδεχόμενο του ντάμπινγκ αν καταργηθούν τα μέτρα, δεν κρίθηκε αναγκαίο ή σκόπιμο να υπολογιστούν με ακρίβεια τα περιθώρια του ντάμπινγκ ή οι προσαρμογές που θα ήταν αναγκαίες σε έρευνα αντιντάμπινγκ που διενεργείται βάσει του άρθρου 5 του βασικού κανονισμού. Εν πάση περιπτώσει, η έρευνα διενεργήθηκε αρκετά λεπτομερώς ώστε να διαπιστωθεί αν είχε ασκηθεί σημαντικό ντάμπινγκ κατά την περίοδο της έρευνας, ανεξάρτητα από το ακριβές επίπεδο των τιμών κάθε εξαγωγικής συναλλαγής, του κόστους και των προσαρμογών που ζητήθηκαν ή εφαρμόστηκαν.
(21) Σημειώθηκε ότι η αμερικανική διοίκηση αποφάσισε πρόσφατα να διατηρήσει τα ισχύοντα μέτρα αντιντάμπινγκ που είχε επιβάλει κατά των εισαγωγών υπερμαγγανικού καλίου καταγωγής Κίνας. Ωστόσο, δεν κρίθηκε αναγκαίο ή σκόπιμο να συναχθούν συμπεράσματα από αυτό το γεγονός, εκτός από το ότι καθιστά λιγότερο ελκυστική μια σημαντική αγορά προς την οποία θα μπορούσε να στραφεί ένα τμήμα της κινεζικής παραγωγικής ικανότητας (βλέπε αιτιολογική σκέψη 40).
4.2. Ενδεχόμενο συνέχισης του ντάμπινγκ
4.2.1. Ανάλογη χώρα
(22) Επειδή δεν υπήρχε συνεργασία εκ μέρους των Κινέζων εξαγωγέων, η κανονική αξία για τις εξαγωγές από την Κίνα καθορίστηκε σύμφωνα με το άρθρο 2 παράγραφος 7 στοιχείο α) του βασικού κανονισμού, δηλαδή με βάση τις πληροφορίες που συγκεντρώθηκαν σε τρίτη χώρα με οικονομία της αγοράς στην οποία παράγεται και πωλείται το προϊόν.
(23) Σύμφωνα με την ανακοίνωση για την έναρξη, η πρόταση του αιτούντα να χρησιμοποιηθούν οι Ηνωμένες Πολιτείες ως η κατάλληλη ανάλογη χώρα, όπως και κατά τις προηγούμενες έρευνες, έγινε αποδεκτή για πολλούς λόγους:
Οι ΗΠΑ είναι η μεγαλύτερη παγκόσμια αγορά υπερμαγγανικού καλίου και ο δεύτερος μεγαλύτερος παραγωγός μετά την Κίνα.
Η αγορά των ΗΠΑ είναι ανοικτή στις εισαγωγές, που αντιστοιχούν περίπου στο 10 % της αμερικανικής κατανάλωσης.
Το υπερμαγγανικό κάλιο, από όλες τις πηγές, είναι σχετικά ομοιογενές προϊόν.
Στις κυριότερες εφαρμογές του, το υπερμαγγανικό κάλιο υπόκειται σε ανταγωνισμό από άλλα χημικά υποκατάστασης.
(24) Άλλες χώρες (π.χ. η Ινδία, η Τσεχική Δημοκρατία) θεωρήθηκαν λιγότερο κατάλληλες ως χώρες αναφοράς λόγω της κλίμακας παραγωγής και των συνθηκών του ανταγωνισμού που επικρατούν σ' αυτές τις αγορές. Επίσης, οι Ινδοί παραγωγοί, με τους οποίους επικοινώνησε η Επιτροπή ως πιθανή χώρα αναφοράς, δήλωσαν ότι δεν θα ήταν σε θέση να συνεργαστούν.
(25) Δεδομένης της συνεργασίας από τον παραγωγό των ΗΠΑ, και επειδή δεν λήφθηκαν παρατηρήσεις από άλλα ενδιαφερόμενα μέρη, οι ΗΠΑ διατηρήθηκαν ως η μόνη κατάλληλη και εύλογη επιλογή, όπως είχε ήδη συμβεί στην περίπτωση των ερευνών του 1988 και 1994.
4.2.2. Κανονική αξία
(26) Πρώτον εξετάστηκε αν οι εγχώριες πωλήσεις που πραγματοποίησε ο συνεργαζόμενος παραγωγός των ΗΠΑ ήταν αντιπροσωπευτικές σε σύγκριση με τις εισαγωγές στην Κοινότητα που αφορά η έρευνα. Διαπιστώθηκε ότι αυτές οι εισαγωγές πραγματοποιήθηκαν σε σημαντικές ποσότητες υπολογιζόμενες έναντι του μέσου όγκου των εξαγωγών που πωλήθηκαν στην Κοινότητα από τους παραγωγούς-εξαγωγείς της Κίνας κατά την ΠΕ.
(27) Καθορίστηκε επίσης ότι οι σχετικές πωλήσεις μπορούσαν να θεωρηθούν ότι είχαν πραγματοποιηθεί κατά τις συνήθεις εμπορικές πράξεις, αφού έγινε σύγκριση μεταξύ των τιμών πωλήσεων και του κόστους παραγωγής κάθε ποιότητας υπερμαγγανικού καλίου που πώλησε ο παραγωγός των ΗΠΑ.
(28) Έτσι η κανονική αξία καθορίστηκε ως ο μέσος σταθμισμένος όρος των τιμών όλων των ποιοτήτων υπερμαγγανικού καλίου που πωλήθηκε στην εγχώρια αγορά των ΗΠΑ κατά το πρώτο τρίμηνο του 1999 από τον συνεργαζόμενο Αμερικανό παραγωγό. Παρόλο που τα στοιχεία που υπέβαλε ο παραγωγός των ΗΠΑ δεν καλύπτουν το σύνολο της ΠΕ, αυτές οι τιμές ήταν σύμφωνες με τις μέσες σταθμισμένες τιμές πωλήσεων για τα έτη 1997 και 1998, που είχαν επίσης υποβληθεί και μπορούσαν έτσι να θεωρηθούν αντιπροσωπευτικές για την ΠΕ.
(29) Τα στοιχεία που υπέβαλε ο συνεργαζόμενος παραγωγός των ΗΠΑ, επαληθεύτηκαν όταν ήταν δυνατό με άλλες πηγές. Λόγω του επιπέδου του ντάμπινγκ που διαπιστώθηκε, και του γεγονότος ότι δεν απαιτείται ακριβής υπολογισμός αυτών των επιπέδων όπως εξηγείται στην αιτιολογική σκέψη 20, θεωρήθηκε ότι αυτά τα στοιχεία δεν πρέπει να επιβεβαιωθούν με επιτόπια επαλήθευση.
4.2.3. Τιμή εξαγωγής
(30) Επειδή κανένας παραγωγός-εξαγωγέας δεν συνεργάστηκε, η τιμή εξαγωγής καθορίστηκε με βάση τα διαθέσιμα γεγονότα. Σ' αυτήν την περίπτωση αυτό έγινε σύμφωνα με τα στοιχεία της Eurostat, και με τις πληροφορίες που υπέβαλε ένας εισαγωγέας που δεν συνδέεται με τους Κινέζους εξαγωγείς.
(31) Σύμφωνα με την Eurostat, η μέση σταθμισμένη αξία των εισαγωγών από την Κίνα σε βάση CIF στα σύνορα της Ευρωπαϊκής Κοινότητας, για όλες τις ποιότητες υπερμαγγανικού καλίου κατά την ΠΕ ήταν 1125 ευρώ ανά τόνο. Αυτό ισοδυναμεί με 960 ευρώ ανά τόνο περίπου σε βάση FOB στα κινεζικά σύνορα.
(32) Με βάση τα αποδεικτικά στοιχεία που υπέβαλε ο αιτών, η μέση τιμή εισαγωγής από την Κίνα σε βάση CIF στα σύνορα της Ευρωπαϊκής Κοινότητας ήταν περίπου 970 ευρώ ανά τόνο που ισοδυναμεί σε 810 ευρώ ανά τόνο περίπου σε βάση FOB στα κινεζικά σύνορα.
(33) Ο μοναδικός ευρωπαίος εισαγωγέας που συνεργάστηκε με την έρευνα, υπέβαλε στοιχεία για τις τιμές που αντιστοιχούν στο φάσμα των ανωτέρω στοιχείων.
(34) Τα κινεζικά στατιστικά στοιχεία για τις εξαγωγές (αιτιολογική σκέψη 44) δείχνουν ανά μονάδα αξία 886 ευρώ ανά τόνο για το έτος 1998, που συμφωνεί επίσης με τα εν λόγω επίπεδα των τιμών.
(35) Εν κατακλείδι, οι πληροφορίες για τις τιμές εξαγωγής που συγκεντρώθηκαν από πολλές ανεξάρτητες πηγές, δείχνουν ότι το φάσμα των τιμών εξαγωγής κυμαίνεται από 800 ευρώ περίπου σε 1000 ευρώ ανά τόνο σε βάση FOB στα κινεζικά σύνορα.
4.3. Σύγκριση
(36) Πραγματοποιήθηκε σύγκριση μεταξύ των τιμών εξαγωγής σε βάση FOB στα κινεζικά σύνορα και της κανονικής αξίας στις Ηνωμένες Πολιτείες, που προσαρμόστηκε ανάλογα με την πρόσθεση του μέσου εσωτερικού ναύλου στις ΗΠΑ από το εργοστάσιο στον λιμένα (FOB σύνορα ΗΠΑ).
4.4. Περιθώριο ντάμπινγκ
(37) Η ανάλυση έδειξε ότι οι εξαγωγές προς την Κοινότητα απετέλεσαν αντικείμενο ντάμπινγκ σε σημαντικό περιθώριο κατά την ΠΕ. Τα περιθώρια του ντάμπινγκ, σύμφωνα με διάφορες πηγές που αναφέρονται στις αιτιολογικές σκέψεις 30 έως 35, κυμαίνονται από 108 % σε 174 %. Αυτά αντιστοιχούν σε ειδικούς συντελεστές δασμού 1,308 ευρώ και 1,543 ευρώ ανά χιλιόγραμμο αντίστοιχα, υψηλότερος δασμός από το δασμό 1,260 ευρώ ανά χιλιόγραμμο που εφαρμόζεται σήμερα.
5. ΕΝΔΕΧΟΜΕΝΟ ΕΚ ΝΕΟΥ ΕΜΦΑΝΙΣΗΣ ΤΟΥ ΝΤΑΜΠΙΝΓΚ
5.1. Ενδεχόμενο εκ νέου εμφάνισης σημαντικών όγκων
(38) Η Κίνα είναι ο μεγαλύτερος παραγωγός και εξαγωγέας υπερμαγγανικού καλίου παγκοσμίως, και σήμερα διαθέτει υψηλό επίπεδο μη χρησιμοποιηθείσας παραγωγικής ικανότητας που στράφηκε στην παραγωγή τα τελευταία λίγα χρόνια. Αυτή η πλεονάζουσα παραγωγική ικανότητα ισοδυναμεί με 5 ή 6 φορές του όγκου της κοινοτικής αγοράς.
(39) Η Κίνα μπορεί να αυξήσει τις εξαγωγές της προς την αγορά της Κοινότητας σε μεγάλους όγκους, ειδικότερα επειδή οι πωλήσεις στην κινεζική εγχώρια αγορά δεν προβλέπεται να αυξηθούν στο προβλεπόμενο μέλλον.
(40) Επιπλέον, στις ΗΠΑ, που είναι η μεγαλύτερη αγορά παγκοσμίως από πλευράς κατανάλωσης υπερμαγγανικού καλίου, έχουν σταματήσει ουσιαστικά οι κινεζικές εξαγωγές που υπόκεινται σε δασμό αντιντάμπινγκ από το 1983. Ύστερα από μια επανεξέταση το 1999, το επίπεδο του δασμού αντιντάμπινγκ στις ΗΠΑ διατηρήθηκε στο 128,94 %.
(41) Η Ινδία, άλλη σημαντική αγορά, επέβαλε επίσης υψηλό δασμό αντιντάμπινγκ (που ισούται με 149 ευρώ ανά τόνο) στις εισαγωγές κινεζικής καταγωγής από το 1995.
(42) Αυτοί οι παράγοντες, μαζί με μια σχετικά σταθερή παγκόσμια κατανάλωση, θα καταστήσουν ακόμη πιο ελκυστική την κοινοτική αγορά, την μεγαλύτερη παγκοσμίως μετά τις ΗΠΑ και την ίδια την Κίνα.
5.2. Ενδεχόμενο εκ νέου εμφάνισης του ντάμπινγκ
(43) Λαμβανομένων υπόψη όλων των διαθέσιμων πληροφοριών κατά τη διαδικασία, φαίνεται ότι οι Κινέζοι παραγωγοί εξακολούθησαν να ασκούν πρακτικές ντάμπινγκ στο υπό εξέταση προϊόν στην αγορά της Κοινότητας κατά την περίοδο μετά την επιβολή των ισχυόντων μέτρων.
(44) Επιπλέον οι κινεζικές εξαγωγές προς αγορές τρίτων χωρών πραγματοποιήθηκαν επίσης σταθερά σε πολύ χαμηλές τιμές που αποτελούσαν αντικείμενο ντάμπινγκ, όπως επιβεβαιώνεται από την σύγκριση μεταξύ των στατιστικών στοιχείων για τις κινεζικές εξαγωγές και των κανονικών αξιών που καθορίστηκαν σ' αυτή την υπόθεση:
ΘΕΣΗ ΠΙΝΑΚΑ
Πηγή:
Στατιστικά στοιχεία για τις εξαγωγές της Κίνας.
(45) Υπό αυτές τις συνθήκες, υπάρχει λόγος να πιστεύεται ότι οι εξαγωγές σε αυξημένους όγκους από την Κίνα προς την Κοινότητα θα πραγματοποιούνται σε τιμές που αποτελούν αντικείμενο ντάμπινγκ.
5.3. Συμπέρασμα
(46) Η σχετικά σταθερή κατανάλωση στην παγκόσμια αγορά, η αύξηση την τελευταία πενταετία του επιπέδου της μη χρησιμοποιηθείσας παραγωγικής ικανότητας και η περιορισμένη πρόσβαση σε άλλες σημαντικές εξαγωγικές αγορές, δείχνουν ότι υπάρχει το ενδεχόμενο η κατάργηση των ισχυόντων μέτρων αντιντάμπινγκ κατά των εισαγωγών του υπό εξέταση προϊόντος από την Κίνα, να οδηγήσει σε εμφάνιση σημαντικών ποσοτήτων εξαγωγών που αποτελούν αντικείμενο ντάμπινγκ στην αγορά της Κοινότητας.
(47) Ειδικότερα, η εξέταση του ντάμπινγκ όσον αφορά τις πωλήσεις στην Ευρωπαϊκή Κοινότητα κατά την ΠΕ και τις πωλήσεις στις αγορές τρίτων χωρών εκτός της Ευρωπαϊκής Κοινότητας, έδειξε μια τάση εκ μέρους των Κινέζων εξαγωγέων συνεχούς άσκησης πρακτικών ντάμπινγκ, με την πιθανότητα οι εξαγωγές αυξημένων όγκων από την Κίνα να γίνονται σε τιμές που αποτελούν αντικείμενο ντάμπινγκ.
6. ΟΡΙΣΜΟΣ ΤΟΥ ΚΟΙΝΟΤΙΚΟΥ ΚΛΑΔΟΥ ΠΑΡΑΓΩΓΗΣ
(48) Ο αιτών (CEFIC) ενεργεί εξ ονόματος του μοναδικού κοινοτικού παραγωγού του υπό εξέταση προϊόντος. Αυτός ο παραγωγός (Industrial Química del Nalón SA-IQN) αντιπροσώπευε το 100 % του υπερμαγγανικού καλίου που παρήγετο στην Κοινότητα κατά την ΠΕ και αποτελεί ως εκ τούτου τον "κοινοτικό κλάδο παραγωγής" δυνάμει του άρθρου 4 παράγραφος 1 του βασικού κανονισμού.
7. ΑΝΑΛΥΣΗ ΤΗΣ ΚΑΤΑΣΤΑΣΗΣ ΤΟΥ ΚΟΙΝΟΤΙΚΟΥ ΚΛΑΔΟΥ ΠΑΡΑΓΩΓΗΣ
7.1. Κατανάλωση
(49) Η κατανάλωση στην Κοινότητα υπολογίστηκε με βάση τα επαληθευμένα στοιχεία των πωλήσεων που υπέβαλε ο κοινοτικός κλάδος παραγωγής και τους όγκους των εισαγωγών που συνελέγησαν από την Eurostat. Η κατανάλωση μειώθηκε κατά 18 % από το 1995 μέχρι το τέλος της ΠΕ, παρόλο που η κατανάλωση το 1995 ήταν ασυνήθιστα υψηλή λόγω της σοβαρής ανομβρίας στην Ισπανία. Η κατανάλωση κατά την ΠΕ είχε πλησιάσει τα επίπεδα του 1996, μετά την πτώση που σημειώθηκε το 1997 και 1998.
7.2. Όγκος και τιμές των εισαγωγών από την εν λόγω χώρα
(50) Τα στοιχεία από την Eurostat δείχνουν ότι οι εισαγωγές από την Κίνα παρέμειναν χαμηλές καθόλη την υπό εξέταση περίοδο, λόγω των μέτρων αντιντάμπινγκ. Ωστόσο, όπως υπογραμμίζεται στην αιτιολογική σκέψη 44, τα στατιστικά στοιχεία για τις εξαγωγές που υπέβαλαν οι κινεζικές αρχές δείχνουν ότι είχαν πραγματοποιηθεί μεγαλύτερες εξαγωγές προς την Κοινότητα ύψους 222 εκατομμυρίων τόνων το 1996 και 450 εκατομμυρίων τόνων το 1997 και 1998. Αυτό αντιστοιχεί σε μερίδιο αγοράς την ΠΕ 10 %(8) που βρίσκεται αρκετά πάνω από τα ελάχιστα επίπεδα. Ακόμη και αν ήταν ορθά τα στοιχεία της Eurostat, και οι όγκοι των εισαγωγών ήταν ιδιαίτερα χαμηλοί κατά την ΠΕ, αυτό δεν αποτελεί ουσιαστικό παράγοντα στο πλαίσιο μιας επανεξέτασης ενόψει της λήξεως ισχύος των μέτρων εφόσον ο χαμηλός όγκος των εισαγωγών οφείλεται, τουλάχιστον εν μέρει, στα μέτρα που ήδη ισχύουν.
(51) Λόγω του χαμηλού επιπέδου πωλήσεων υπερμαγγανικού καλίου επιβεβαιωμένης κινεζικής καταγωγής στην αγορά της Κοινότητας και της παντελούς άρνησης συνεργασίας εκ μέρους των παραγωγών-εξαγωγέων στην εν λόγω χώρα, είναι δύσκολο να γίνουν ακριβείς συγκρίσεις των τιμών. Εντούτοις, τα διαθέσιμα στοιχεία οδηγούν στο συμπέρασμα ότι οι κινεζικές τιμές παραμένουν σε σημαντικά χαμηλότερα επίπεδα από εκείνα του κοινοτικού παραγωγού. Τα στοιχεία της Eurostat δείχνουν ότι κατά την ΠΕ, οι κινεζικές τιμές (πριν τον εκτελωνισμό) ήταν χαμηλότερες από τις τιμές του κοινοτικού παραγωγού κατά μέσον όρο 38 %. Παρόμοια στοιχεία για την Ταϊβάν δείχνουν ελαφρώς χαμηλότερα περιθώρια τιμών από τις κοινοτικές κατά μέσον όρο 33 %.
(52) Η τιμή υπερμαγγανικού καλίου κινεζικής καταγωγής είναι χαμηλότερη από την μέση τιμή αγοράς και από την τιμή του κοινοτικού κλάδου παραγωγής. Μόνον το 1997 οι τιμές πλησίασαν τις τιμές του κοινοτικού παραγωγού, αλλά από τότε άρχισε να σημειώνεται μεγάλη απόκλιση. Από την εμφάνισή τους στην αγορά της Κοινότητας το 1997, οι τιμές της Ταϊβάν ήταν συνεχώς χαμηλότερες από τις τιμές του κοινοτικού παραγωγού κατά περίπου 25 %. Επειδή όπως φαίνεται δεν υπάρχει παραγωγή στην Ταϊβάν, υπάρχουν εύλογοι λόγοι να πιστεύεται ότι αυτό το προϊόν είναι κινεζικής καταγωγής.
7.3. Εισαγωγές από άλλες τρίτες χώρες
7.3.1. Όγκοι και μερίδιο αγοράς
(53) Οι συνολικές εισαγωγές από άλλες τρίτες χώρες αυξήθηκαν κατά 54 % μεταξύ του 1995 και της ΠΕ, παρόλο που οι εισαγωγές από την Ουκρανία και την Ινδία μειώθηκαν σημαντικά λόγω της επιβολής δασμών αντιντάμπινγκ κατά των χωρών αυτών με τον κανονισμό (ΕΚ) αριθ. 1507/98(9). Αντίθετα, οι εισαγωγές από τις ΗΠΑ, την Τσεχικής Δημοκρατία, και την Ταϊβάν έχουν αυξηθεί σημαντικά. Στην περίπτωση της Τσεχικής Δημοκρατίας, οι εξαγωγές προς την Κοινότητα αντιστοιχούν στο 69 % της συνολικής παραγωγικής της ικανότητας, που εκτιμάται σε περίπου 1000 εκατομμύρια τόνους ετησίως. Η Ταϊβάν που δεν είχε πραγματοποιήσει εξαγωγές προς την Κοινότητα μέχρι το 1997, άρχισε να διπλασιάζει τον όγκο των εξαγωγών της από έτος σε έτος.
7.3.2. Τιμές πωλήσεων
(54) Οι ΗΠΑ και η Τσεχική Δημοκρατία είναι οι κυριότεροι εισαγωγείς στην Κοινότητα έναντι των οποίων δεν εφαρμόζονται προς το παρόν μέτρα αντιντάμπινγκ. Οι τιμές των ΗΠΑ είναι στα ίδια, αν και λίγο υψηλότερα, επίπεδα από τις τιμές του κοινοτικού παραγωγού. Οι τιμές της Τσεχικής Δημοκρατίας είναι οι χαμηλότερες από τις τιμές όλων των κυριότερων εξαγωγέων προς την Κοινότητα. Ωστόσο, όπως εξηγείται στην αιτιολογική σκέψη 53, είναι περιορισμένη η πιθανότητα περαιτέρω διείσδυσης στην αγορά για τους Τσέχους εξαγωγείς και αυτό κατ' ανώτατο όριο θα αντιστοιχεί σε αύξηση 5 % του μεριδίου της αγοράς. Δεν υπάρχει κανένα αποδεικτικό στοιχείο ότι αυτές οι εισαγωγές προκαλούν ζημία στον κοινοτικό κλάδο παραγωγής, ή ότι πραγματοποιούνται σε τιμές που αποτελούν αντικείμενο ντάμπινγκ.
7.4. Κατάσταση του κοινοτικού κλάδου παραγωγής
7.4.1. Μερίδιο αγοράς και όγκος των πωλήσεων
(55) Ο κοινοτικός κλάδος παραγωγής αντιπροσώπευε το 100 % της κοινοτικής παραγωγής κατά την ΠΕ, εφόσον είναι ο μοναδικός κοινοτικός παραγωγός υπερμαγγανικού καλίου. Μέχρι το 1998, όταν σταμάτησε τις δραστηριότητές του, υπήρχε άλλος κοινοτικός παραγωγός, η εταιρεία Chemie AG που ήταν εγκατεστημένη στην Γερμανία. Εντούτοις, αυτή η εταιρεία δεν λήφθηκε υπόψη για την ανάλυση της κατάστασης του κοινοτικού κλάδου παραγωγής, εκτός για τους δείκτες της απασχόλησης.
(56) Ο όγκος των πωλήσεων του κοινοτικού κλάδου παραγωγής μειώθηκε κατά 21 %, όλη την υπό εξέταση περίοδο, ενώ το μερίδιο της αγοράς του μειώθηκε κατά 2 %. Εντούτοις, η κατανάλωση σημείωσε πτώση 18 % την ίδια περίοδο, οπότε και ο κοινοτικός κλάδος παραγωγής ήταν σε θέση να διατηρήσει το μεγαλύτερο τμήμα του μεριδίου σε μια φθίνουσα αγορά.
(57) Όπως ήδη αναφέρθηκε στην αιτιολογική σκέψη 49, το έτος 1995 ήταν εξαιρετικό λόγω της σοβαρής ανομβρίας στη νότια Ισπανία και της εξάντλησης των αποθεμάτων ύδατος. Αυτό οδήγησε σε αύξηση της κατανάλωσης υπερμαγγανικού καλίου για την επεξεργασία των ρυπασμένων υδάτων των ποταμών. Επειδή ο κοινοτικός κλάδος παραγωγής ήταν στην καλύτερη θέση για να καλύψει αυτήν την εξαιρετική ζήτηση, οι όγκοι των πωλήσεών του και το μερίδιο της αγοράς βελτιώθηκαν επίσης. Μια πιο ουσιαστική και αντιπροσωπευτική ανάλυση θα ήταν να ληφθεί υπόψη η περίοδος από το 1996 μέχρι την ΠΕ. Αυτήν την περίοδο, ενώ είχαν αυξηθεί ο όγκος των πωλήσεων και το μερίδιο αγοράς του κοινοτικού κλάδου παραγωγής, σημειώθηκε πτώση των δύο δεικτών μεταξύ της ΠΕ και των ετών 1997 και 1998.
7.4.2. Παραγωγή, παραγωγική ικανότητα και χρησιμοποίηση της παραγωγικής ικανότητας
(58) Η χρησιμοποίηση της παραγωγικής ικανότητας του κοινοτικού κλάδου παραγωγής αυξήθηκε κατά 15 % την υπό εξέταση περίοδο. Η χρησιμοποίηση της ικανότητας παραγωγής ήταν χαμηλή το 1997 λόγω των υψηλών επιπέδων των αποθεμάτων στα τέλη του 1996 (αιτιολογική σκέψη 65). Μετά την εισαγωγή των μέτρων αντιντάμπινγκ κατά της Ινδίας και της Ουκρανίας το 1998, η χρησιμοποίηση της παραγωγικής ικανότητας κατά την ΠΕ επανήλθε στα επίπεδα του 1996.
7.4.3. Κόστος παραγωγής
(59) Το κόστος ανά τόνο υπερμαγγανικού καλίου αυξήθηκε κατά 5 % την υπό εξέταση περίοδο. Το 1997 σημειώθηκε απότομη άνοδος που εξηγείται από τα χαμηλά επίπεδα της παραγωγής αυτό το έτος και τις επακόλουθες συνέπειες στο πάγιο κόστος της ανά μονάδα τιμής.
7.4.4. Απασχόληση
(60) Ενώ ο εναπομένων κοινοτικός παραγωγός διατήρησε σταθερή κατάσταση της απασχόλησης όλη την υπό εξέταση περίοδο, πρέπει να ληφθεί υπόψη ότι ένας άλλος κοινοτικός παραγωγός σταμάτησε εντελώς τις δραστηριότητές του την υπό εξέταση περίοδο, με συνέπεια απώλειες της απασχόλησης.
7.4.5. Παραγωγή και παραγωγικότητα
(61) Η παραγωγή και η παραγωγικότητα αυξήθηκαν κατά 16 % και 21 % αντίστοιχα την υπό εξέταση περίοδο.
7.4.6. Εξέλιξη των τιμών
(62) Η ανάλυση των τιμών πωλήσεων του κοινοτικού κλάδου παραγωγής έδειξε ότι οι τιμές πωλήσεων αυξήθηκαν κατά 12 % την υπό εξέταση περίοδο. Η μεγαλύτερη αύξηση σημειώθηκε το 1998 όταν είχαν επιβληθεί τα μέτρα αντιντάμπινγκ στις εισαγωγές υπερμαγγανικού καλίου από την Ινδία και την Ουκρανία. Η ανά μονάδα τιμή παρέμεινε σταθερή τα τελευταία δύο έτη.
7.4.7. Κέρδη
(63) Την υπό εξέταση περίοδο, ο κοινοτικός κλάδος παραγωγής πραγματοποίησε κέρδη το 1995 και σημείωσε ζημία το 1996, 1997 και 1998. Ο κοινοτικός κλάδος παραγωγής επέτυχε μέτρια αποδοτικότητα κατά τη διάρκεια της ΠΕ. Αυτό εξηγείται από την εφαρμογή των μέτρων αντιντάμπινγκ κατά της Ινδίας και της Ουκρανίας το 1998, οπότε και σημειώθηκε σαφής ανάκαμψη.
7.4.8. Εξαγωγικές πωλήσεις του κοινοτικού κλάδου παραγωγής
(64) Οι εξαγωγικές πωλήσεις πραγματοποιούνται κυρίως προς τις ΗΠΑ, τη Νορβηγία και την Ελβετία. Εκτός από τη ζημία που σημειώθηκε το 1995, ο κοινοτικός κλάδος παραγωγής υλοποίησε κέρδη από τις εξαγωγικές πωλήσεις του μεταξύ του 1996 και της ΠΕ.
7.4.9. Εξέλιξη των αποθεμάτων
(65) Τα επίπεδα των αποθεμάτων ήταν υψηλά στα τέλη του 1996 λόγω της αύξησης της παραγωγής αλλά επειδή δεν επαναλήφθηκε η ανομβρία του 1995, τα αποθέματα μειώθηκαν προοδευτικά.
7.4.10. Συμπεράσματα για την κατάσταση του κοινοτικού κλάδου παραγωγής
(66) Οι περισσότεροι δείκτες δείχνουν ότι βελτιώνεται η κατάσταση του κοινοτικού κλάδου παραγωγής. Αυτό ήταν ιδιαίτερα έντονο από το 1998 όταν είχαν επιβληθεί μέτρα αντιντάμπινγκ κατά της Ινδίας και της Ουκρανίας. Την υπό εξέταση περίοδο, η παραγωγή, η παραγωγικότητα και οι τιμές αυξήθηκαν και σημειώθηκε μέτρια αποδοτικότητα την ΠΕ. Η μείωση της κατανάλωσης και του όγκου των πωλήσεων την υπό εξέταση περίοδο οφείλονται στο γεγονός ότι το 1995 ήταν διογκωμένο το επίπεδό τους λόγω της ανομβρίας στην Ισπανία. Εντούτοις, και οι δύο δείκτες βελτιώθηκαν το 1997 και 1998, με μικρή μείωση κατά την ΠΕ. Παράλληλα, ο κοινοτικός κλάδος παραγωγής διατήρησε το μερίδιο που κατείχε στην αγορά.
(67) Την υπό εξέταση περίοδο, η παραγωγική ικανότητα του κοινοτικού κλάδου παραγωγής δεν μεταβλήθηκε ενώ αυξήθηκε η χρησιμοποίηση αυτής της παραγωγικής ικανότητας. Εντούτοις, αυξήθηκε το κόστος παραγωγής υπερμαγγανικού καλίου.
(68) Από κοινού όλοι αυτοί οι δείκτες τονίζουν μια κατάσταση στην οποία τα μέτρα αντιντάμπινγκ κατά της Κίνας, της Ινδίας και της Ουκρανίας επέτρεψαν τον κοινοτικό κλάδο παραγωγής να είναι ανταγωνιστικός σε θεμιτή βάση. Οι τιμές των εξαγωγών των ΗΠΑ προς την κοινοτική αγορά, όπου δεν υπάρχει ένδειξη ζημιογόνου ντάμπινγκ, βρίσκονται σε επίπεδα παρόμοια με εκείνα του κοινοτικού παραγωγού, πράγμα που δείχνει ότι αυτές είναι οι τιμές που θα μπορούσαν να επιτευχθούν σε μια δίκαιη και ανοικτή αγορά. Με την επιβολή των μέτρων κατά της Κίνας, της Ινδίας και της Ουκρανίας, ήταν δυνατό να αυξηθούν οι τιμές, με αποτέλεσμα να γίνουν αποδοτικές οι συναλλαγές την ΠΕ και αυτό για πρώτη φορά μετά το 1995.
8. ΕΝΔΕΧΟΜΕΝΟ ΕΚ ΝΕΟΥ ΕΜΦΑΝΙΣΗΣ ΤΗΣ ΖΗΜΙΑΣ
8.1. Κοινοτικός κλάδος παραγωγής
(69) Η κατάσταση του κοινοτικού κλάδου παραγωγής περιγράφεται στις αιτιολογικές σκέψεις 55 έως 68.
8.2. Ενδεχόμενες εξαγωγές από την Κίνα
(70) Παρόλο που αυτό το ενδεχόμενο είναι περιορισμένο, είναι πιθανό οι τιμές που επιβάλλουν οι Κινέζοι εξαγωγείς, ειδικότερα στην Χιλή και στην Αυστραλία, να είναι σε επίπεδα σημαντικά χαμηλότερα από τις τιμές του κοινοτικού κλάδου παραγωγής. Οι διαθέσιμες πληροφορίες της Eurostat και των κινεζικών αρχών δείχνουν ότι το υπερμαγγανικό κάλιο που εισάγεται από την Κίνα στην Κοινότητα, ήταν σε τιμές σημαντικά χαμηλότερες από τις τιμές του κοινοτικού κλάδου παραγωγής κατά την ΠΕ.
(71) Οι Κινέζοι κατασκευαστές αύξησαν σημαντικά την παραγωγική τους ικανότητα και αυτό έγινε σε μια εποχή που δεν προβλέπονταν μεγάλες αυξήσεις της εγχώριας ζήτησης. Ενώ η Κίνα διέθετε μόνο μικρό μερίδιο της αγοράς της Κοινότητας την ΠΕ, η πλεονάζουσα παραγωγική της ικανότητα μπορούσε από μόνη της να καλύψει πολλές φορές την συνολική κοινοτική κατανάλωση.
8.3. Συμπέρασμα
(72) Στις αιτιολογικές σκέψεις 46 και 47 συνάγεται το συμπέρασμα ότι υπήρχε το ενδεχόμενο επανάληψης του ντάμπινγκ σε σημαντικές ποσότητες κινεζικού υπερμαγγανικού καλίου στην αγορά της Κοινότητας, στην περίπτωση λήξεως ισχύος των μέτρων. Ο όγκος και οι τιμές αυτών των εισαγωγών θα έχουν κατά πάσα πιθανότητα σοβαρές αρνητικές επιπτώσεις στην κοινοτική αγορά.
(73) Χωρίς την παράλληλη αύξηση της ζήτησης στην Κοινότητα, αυτό θα είχε ως συνέπεια να μειωθούν σημαντικά είτε το μερίδιο αγοράς ή οι τιμές του κοινοτικού κλάδου παραγωγής. Είναι σχεδόν βέβαιο ότι αυτοί οι δύο δείκτες θα επηρεασθούν με αποτέλεσμα να μειωθεί η αποδοτικότητα και εντέλει να απειληθεί η μελλοντική βιωσιμότητα του κοινοτικού κλάδου παραγωγής. Συνάγεται επομένως το συμπέρασμα ότι η κατάργηση των μέτρων αντιντάμπινγκ στο υπερμαγγανικό κάλιο από την Κίνα θα προκαλέσει αισθητή ζημία στον κοινοτικό κλάδο παραγωγής.
9. ΣΥΜΦΕΡΟΝΤΑ ΤΗΣ ΚΟΙΝΟΤΗΤΑΣ
9.1. Εισαγωγή
(74) Δυνάμει του άρθρου 21 του βασικού κανονισμού, εξετάστηκε αν η παράταση των ισχυόντων μέτρων αντιντάμπινγκ θα είναι αντίθετη προς τα συμφέροντα της Κοινότητας συνολικά. Ο καθορισμός των συμφερόντων της Κοινότητας έγινε με βάση την εκτίμηση των διαφόρων συμφερόντων που θίγονται.
(75) Για να εκτιμηθούν οι ενδεχόμενες επιπτώσεις της συνέχισης ή μη των μέτρων, ζητήθηκαν πληροφορίες από όλα τα ενδιαφερόμενα μέρη που αναφέρονται ανωτέρω. Εστάλησαν ερωτηματολόγια στον κοινοτικό παραγωγό και σε όλους τους γνωστούς μη συνδεόμενους εισαγωγείς υπερμαγγανικού καλίου. Ο κοινοτικός παραγωγός καθώς και ένας εισαγωγέας απάντησαν στο ερωτηματολόγιο. Δύο ανεξάρτητοι μεταπωλητές υπερμαγγανικού καλίου υπέβαλαν επίσης παρατηρήσεις.
(76) Πρέπει να υπενθυμισθεί ότι, στην προηγούμενη έρευνα, η θέσπιση μέτρων θεωρήθηκε ότι δεν ήταν αντίθετη από τα συμφέροντα της Κοινότητας. Επιπλέον, σημειώνεται ότι η παρούσα έρευνα είναι μια επανεξέταση που αναλύει μια κατάσταση στην οποία ήδη εφαρμόζονται μέτρα. Συνεπώς, βάσει αυτού μπορεί να ληφθεί υπόψη η εκτίμηση των αθέμιτων αρνητικών συνεπειών που είχαν ενδεχομένως στο παρελθόν τα ισχύοντα μέτρα αντιντάμπινγκ στα ενδιαφερόμενα μέρη.
(77) Πάνω σ' αυτή τη βάση εξετάστηκε αν, παρά τα συμπεράσματα για το ντάμπινγκ, την κατάσταση του κοινοτικού κλάδου παραγωγής και το ενδεχόμενο να συνεχιστεί ή/και να εμφανιστεί εκ νέου το ζημιογόνο ντάμπινγκ, υπήρχαν επιτακτικοί λόγοι που θα οδηγούσαν στο συμπέρασμα ότι δεν είναι προς το συμφέρον της Κοινότητας να διατηρηθούν τα μέτρα σ' αυτή τη συγκεκριμένη υπόθεση.
9.2. Συμφέροντα του κοινοτικού κλάδου παραγωγής
(78) Θεωρείται ότι αν δεν διατηρηθούν τα μέτρα αντιντάμπινγκ που θεσπίστηκαν κατά την προηγούμενη έρευνα, θα συνεχιστεί/εμφανιστεί εκ νέου το ζημιογόνο ντάμπινγκ και ότι θα επιδεινωθεί η ήδη ευάλωτη κατάσταση του κοινοτικού κλάδου παραγωγής. Ο κοινοτικός κλάδος παραγωγής απέδειξε ότι μπορούσε να είναι ανταγωνιστικός στην κοινοτική αγορά έναντι των ανταγωνιστών του που δεν πραγματοποιούν πωλήσεις σε τιμές ντάμπινγκ. Ο κοινοτικός κλάδος παραγωγής έδειξε επίσης ότι μπορούσε να επωφεληθεί από τα ισχύοντα μέτρα.
(79) Κατά την υπό εξέταση περίοδο, ο κοινοτικός κλάδος παραγωγής έδειξε ότι μπορούσε να είναι ανταγωνιστικός στην αγορά της Κοινότητας, των ΗΠΑ και σε αγορές άλλων τρίτων χωρών όπου επικρατούν θεμιτές συνθήκες ανταγωνισμού. Επιπλέον, ο κοινοτικός κλάδος παραγωγής έδειξε ότι είναι βιώσιμος και όντως ικανός να επωφελείται από τα ισχύοντα μέτρα αντιντάμπινγκ. Η βελτίωση της παραγωγικότητας (αιτιολογική σκέψη 61) και η χρησιμοποίηση της παραγωγικής ικανότητας (αιτιολογική σκέψη 58), μαζί με την ανάκτηση της αποδοτικότητας κατά την ΠΕ δείχνουν ότι, σε μια αγορά όπου εφαρμόζονται μέτρα για να εξουδετερώνουν το ζημιογόνο ντάμπινγκ, αυτός ο βιομηχανικός κλάδος μπορεί να είναι πλήρως ανταγωνιστικός στην αγορά της Κοινότητας.
(80) Εντούτοις, αν λήξουν τα μέτρα κατά του ζημιογόνου ντάμπινγκ, η αγορά της Κοινότητας θα είναι ανοικτή σε μεγάλους όγκους εισαγωγών που αποτελούν αντικείμενο ντάμπινγκ από την Κίνα. Η κατάσταση του κοινοτικού κλάδου παραγωγής θα επιδεινωθεί στο βαθμό που θα απειληθεί η βιωσιμότητά του, με αρνητικές συνέπειες για την απασχόληση, την επιλογή των καταναλωτών, κ.λπ.
9.3. Τα συμφέροντα των χρηστών και εισαγωγέων
(81) Ένας μόνον εισαγωγέας απάντησε στο ερωτηματολόγιο, υποβλήθηκαν δύο παρατηρήσεις από ανεξάρτητους μεταπωλητές ενώ οι τελικοί χρήστες δεν υπέβαλαν παρατηρήσεις. Ο εισαγωγέας δεν έκανε παρατηρήσεις σχετικά με το αν είναι υπέρ ή κατά της συνέχισης των μέτρων, ενώ οι ανεξάρτητοι μεταπωλητές ήταν υπέρ της διατήρησης των ισχυόντων μέτρων.
(82) Δεδομένης αυτής της κατάστασης, φαίνονται περιορισμένες οι επιπτώσεις που θα έχει ο δασμός αντιντάμπινγκ στο συνολικό κόστος των χρηστών και εισαγωγέων. Άλλες εισαγωγές που είναι ανταγωνιστικές με τον κοινοτικό κλάδο παραγωγής, θα εξασφαλίσουν τη διατήρηση υψηλού επιπέδου ανταγωνισμού. Επειδή οι νέες εφαρμογές του προϊόντος περιλαμβάνουν τoν καθαρισμό του πόσιμου ύδατος και των αποβλήτων, και οι πελάτες σ' αυτήν την περίπτωση δεν είναι μεγάλες βιομηχανίες αλλά τοπικές κοινότητες και οι επιχειρήσεις κοινής ωφέλειας, η σταθερότητα της προμήθειας αποτελεί σημαντικό στόχο. Επομένως είναι προς το συμφέρον των χρηστών και, ειδικότερα, το γενικό συμφέρον να παραμείνει ο κοινοτικός κλάδος παραγωγής ως ο αξιόπιστος προμηθευτής αυτού του προϊόντος και να μην αποκλειστεί από την αγορά. Η έλλειψη αντίδρασης εκ μέρους των εισαγωγέων και χρηστών δείχνει ότι τα ισχύοντα μέτρα δεν είχαν αρνητικές συνέπειες στις επιχειρήσεις τους.
9.4. Συμπέρασμα για τα συμφέροντα της Κοινότητας
(83) Η λήξη ισχύος των μέτρων θα έχει σοβαρές συνέπειες για τις οικονομικές προοπτικές του κοινοτικού κλάδου παραγωγής, ενώ οι εισαγωγείς θα επηρεαστούν μόνον, αν παραταθούν τα μέτρα, από τη συνέχιση των οριακών αυξήσεων του κόστους. Αφού εξετάστηκαν τα διάφορα συμφέροντα που ενέχονται, θεωρείται ότι η διατήρηση των μέτρων αντιντάμπινγκ θα επιτρέψει να συνεχιστεί η κατάσταση θεμιτού ανταγωνισμού εξουδετερώνοντας τις ζημιογόνες συνέπειες των πρακτικών ντάμπινγκ. Επομένως, δεν υπάρχουν επιτακτικοί λόγοι κατά της συνέχισης των μέτρων.
10. ΤΕΛΙΚΟ ΣΥΜΠΕΡΑΣΜΑ
(84) Από τα ανωτέρω συνάγεται ότι, όπως προβλέπεται από το άρθρο 11 παράγραφος 2 του βασικού κανονισμού, πρέπει να διατηρηθούν τα ισχύοντα μέτρα αντιντάμπινγκ όσον αφορά τις εισαγωγές υπερμαγγανικού καλίου καταγωγής Κίνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται οριστικός δασμός αντιντάμπινγκ στις εισαγωγές υπερμαγγανικού καλίου, που υπάγεται στον κωδικό ΣΟ 28416100, καταγωγής Λαϊκής Δημοκρατίας της Κίνας.
2. Το ποσό του δασμού που εφαρμόζεται στην καθαρή τιμή, ελεύθερο στα σύνορα της Κοινότητας, πριν τον εκτελωνισμό, είναι 1,26 ευρώ ανά χιλιόγραμμο.
3. Εκτός αν προσδιορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 2001.

Labels: 18
3
4
1